ปูนซิเมนต์ไทย บริษัทที่รายได้หลัก ไม่ได้มาจากธุรกิจปูน
หลายคนอาจจะยังไม่รู้ว่าในวันนี้บริษัทที่หลายคนเรียกกันว่าปูนใหญ่  กลับไม่ได้มีรายได้หลักมาจากธุรกิจปูน แล้วบริษัทแห่งนี้มีรายได้หลักจากธุรกิจอะไร ? ลงทุนแมนจะเล่าให้ฟัง
28 ม.ค. 2565

ปูนซิเมนต์ไทย บริษัทที่รายได้หลัก ไม่ได้มาจากธุรกิจปูน /โดย ลงทุนแมน
เมื่อไม่นานมานี้ มีรายงานว่าบริษัท ปูนซิเมนต์ไทย จำกัด (มหาชน) หรือ เอสซีจี
กำลังจะนำบริษัทในเครือ หรือเอสซีจี เคมิคอลส์ หรือ SCGC ระดมทุนเข้าตลาดหลักทรัพย์
แต่หลายคนอาจจะยังไม่รู้ว่าในวันนี้บริษัทที่หลายคนเรียกกันว่าปูนใหญ่ 
กลับไม่ได้มีรายได้หลักมาจากธุรกิจปูน
แล้วบริษัทแห่งนี้มีรายได้หลักจากธุรกิจอะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นเรามารู้จัก เอสซีจี กันก่อน
จุดเริ่มต้นของ เอสซีจี ย้อนกลับไป เมื่อร้อยกว่าปีก่อน
ในสมัยที่การลงทุนโครงสร้างพื้นฐานในประเทศไทยกำลังเติบโต
สมัยนั้น ประเทศไทยยังต้องอาศัยการนำเข้า “ปูนซีเมนต์” ซึ่งเป็นวัสดุก่อสร้างสำคัญจากต่างประเทศ
เอสซีจี จึงถูกก่อตั้งขึ้นมาเมื่อปี 2456 ด้วยทุนจดทะเบียน 1 ล้านบาท ตามพระบรมราชโองการในพระบาทสมเด็จพระมงกุฎเกล้าเจ้าอยู่หัว รัชกาลที่ 6
เหตุผลสำคัญก็เพื่อให้ประเทศไทยสามารถผลิตปูนซีเมนต์ใช้เองได้ ซึ่งก็จะช่วยให้เราลดการพึ่งพาการนำเข้าจากต่างประเทศ
โดยมีพระคลังข้างที่ หรือสำนักงานทรัพย์สินส่วนพระมหากษัตริย์ในปัจจุบัน เข้ามาถือหุ้น 55% 
และอนุญาตให้เอกชนเข้าร่วมลงทุน โดยมีเงื่อนไขให้ชาวต่างชาติ ถือหุ้นได้ไม่เกิน 25%
เอสซีจี ได้ตั้งโรงงานผลิตปูนซีเมนต์แห่งแรก ที่เขตบางซื่อ
เพราะว่าบางซื่อมีทำเลติดกับสถานีรถไฟ และติดกับคลองเปรมประชากร
ทำให้มีความได้เปรียบเรื่องความสะดวกในการขนส่งสินค้าทางบกและทางน้ำ
รู้หรือไม่ว่าชื่อของย่าน “เตาปูน” ในเขตบางซื่อนั้น 
ก็มีที่มาจากการที่มีโรงงานผลิตปูนซีเมนต์ของเอสซีจี ไปตั้งอยู่ นั่นเอง
ต่อมา เอสซีจี ได้เพิ่มกำลังการผลิตปูนซีเมนต์ โดยขยายโรงงานไปอีกหลายที่ 
เช่น อำเภอแก่งคอย อำเภอทุ่งสง เพื่อรองรับการเติบโตตามการก่อสร้างในประเทศ  
รวมถึงได้ขยายเข้าสู่ธุรกิจอื่น สร้างการเติบโตให้บริษัทผ่านทั้งในประเทศและต่างประเทศอีกด้วย
ปัจจุบัน เอสซีจี ได้กลายมาเป็นธุรกิจโฮลดิง โดยการถือหุ้นในบริษัทอื่น 
ประกอบไปด้วย 3 ธุรกิจหลัก ได้แก่
- ธุรกิจซีเมนต์และผลิตภัณฑ์ก่อสร้าง
มีกลุ่มสินค้าหลักคือ กลุ่มสินค้าปูนซีเมนต์ กลุ่มสินค้าผลิตภัณฑ์ก่อสร้าง และกลุ่มสินค้าเซรามิก ตัวอย่างตราสินค้า เช่น ตรา เอสซีจี, ตรา CPAC, ตรา Q-CON และตรา COTTO
- ธุรกิจเคมิคอลส์
ธุรกิจปิโตรเคมีเม็ดพลาสติก ตั้งแต่ต้นน้ำถึงปลายน้ำและผลิตภัณฑ์ที่เกี่ยวเนื่อง รวมถึงบริการขนถ่ายวัตถุดิบและผลิตภัณฑ์ผ่านทางท่อขนส่งและท่าเทียบเรือ
นอกจากนั้น ยังมีบริการอื่น ๆ เช่น การให้บริการเคลือบเตาเผาอุตสาหกรรม การให้บริการหุ่นยนต์ตรวจสอบ การให้ใช้สิทธิการใช้เทคโนโลยี และโซลูชันโซลาร์ฟาร์มลอยน้ำ
- ธุรกิจแพ็กเกจจิง
ประกอบด้วย 2 ธุรกิจย่อย ก็คือ ธุรกิจบรรจุภัณฑ์แบบครบวงจร และธุรกิจเยื่อและกระดาษ 
โดยมีตัวอย่างตราสินค้า เช่น ตรา Green Carton, ตรา Idea Green, ตรา Fest
หากเรามาดูผลการดำเนินงานของ เอสซีจี ในช่วงที่ผ่านมา
ปี 2562 รายได้ 446,827 ล้านบาท กำไร 32,014 ล้านบาท
ปี 2563 รายได้ 407,217 ล้านบาท กำไร 34,144 ล้านบาท
ปี 2564 รายได้ 540,706 ล้านบาท กำไร 47,174 ล้านบาท
ซึ่งบริษัทก็มียอดขายตามแต่ละประเทศ แบ่งออกเป็นในประเทศไทย 54% กลุ่มประเทศอาเซียน 27% และประเทศอื่น 19%
โครงสร้างรายได้ตามกลุ่มธุรกิจ
- ธุรกิจเคมิคอลส์ 45%
- ธุรกิจซีเมนต์และผลิตภัณฑ์ก่อสร้าง 34%
- ธุรกิจแพ็กเกจจิง 21%
จากสัดส่วนรายได้จะเห็นได้ว่าแม้เอสซีจีจะเริ่มต้นจากธุรกิจปูน
แต่ในวันนี้ ธุรกิจเคมิคอลส์ กลายมาเป็นธุรกิจหลัก
ซึ่งก็ได้ทำรายได้เป็นเกือบครึ่งหนึ่งของรายได้ทั้งบริษัท
ซึ่งในช่วงไม่กี่ปีมานี้ เอสซีจี ก็ได้มีกลยุทธ์ในการ Spin-off หรือก็คือการแยกธุรกิจในเครือมาจดเข้าตลาดหลักทรัพย์ เพื่อปลดล็อกมูลค่าบริษัท รวมถึงช่วยเพิ่มอิสระในการบริหารงานของบริษัทลูก
โดยบริษัทแรกก็คือ ธุรกิจแพ็กเกจจิง หรือ SCGP ซึ่งได้จดทะเบียนเข้าตลาดหลักทรัพย์ไปแล้วเรียบร้อย ปัจจุบัน มีมูลค่าบริษัทกว่า 270,000 ล้านบาท
และอีกบริษัทก็คือ ธุรกิจเคมิคอลส์ หรือ SCGC ที่เป็นธุรกิจหลักของเอสซีจีในวันนี้ ก็ได้รายงานว่ากำลังจะเข้าตลาดหลักทรัพย์ ซึ่งก็น่าติดตามเหมือนกันว่าบริษัทแห่งนี้ จะมีมูลค่าเท่าไร
ปิดท้ายด้วยข้อมูลที่น่าสนใจ
เอสซีจี ใช้ตัวย่อในตลาดหลักทรัพย์ว่า “SCC” เป็น 1 ใน 8 บริษัทที่จดทะเบียนเข้ามาตั้งแต่วันแรกที่ตลาดหลักทรัพย์แห่งประเทศไทยเปิดทำการในปี 2518 หรือราว 47 ปีก่อน และยังคงซื้อขายอยู่จนถึงปัจจุบัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
- 
- 
-